钦定古今图书集成/明伦汇编/官常典/第788卷 > 张诜
## 钦定古今图书集成/明伦汇编/官常典/第788卷 > 张诜

按《宋史》本传：“诜字枢言，建州蒲城人。第进士，通判越
州。民患苦衙前役，诜科别人户籍其当役者，以差入
钱为雇人充，皆以为便。知襄邑县，擢夔路转运判官，
录辟土之功，加直集贤院，改陕西转运副使。召对，帝
曰：‘朕未识卿，每阅章奏，独卿与蔡挺有所论请，使人
了然，寻当以帅事相属’。”及入辞，赐服金紫。明年，直龙
图阁、知秦州。前此，将吏贪功，多从羌地猎射，因起边
患。诜至，申令毋得犯，得一人斩诸境上，群羌感悦。迁
天章阁待制、知熙州。董毡遣兔章逼岷州，诜往讨，董
毡迎战，破之于错凿城，斩首万级。元丰初，加龙图阁
直学士、知成都府，徙杭州。将行，复命权经略熙河事，
趣使倍道行。时仓卒治戎，有司计产调夫，户至累百，
民多流亡，诜中途诉其状，乞敕剑外招携之，不报。会
灵武师罢，乃赴杭，道过京师，帝访以西事，对曰：“彼势
虽弱，而我师未锐，边备未饬，愿以岁月图功。”累官正
义大夫，卒，年七十二。诜性孝友，廉于财，平生不殖田
业，既建拓泸夷，地被进用。后虽有善言可纪，终不逭
清议云。